
Introducere

Pasiunea pentru religie şi mituri, fascinația pentru nenumăratele „chipuri” ale lui Zalmoxis şi curiozitatea de a afla de ce istoricii nu au ajuns la un punct de vedere comun cu privire la credințele religioase ale geților și ale dacilor, au contat foarte mult în luarea deciziei de a analiza sursele primare și teoriile moderne legate de spiritualitatea strămoșilor istorici ai poporului român.

Scopul principal în elaborarea lucrării a fost să urmăresc evoluţia ipotezelor despre natura, numărul şi numele zeilor care populau panteonul tracilor nordici şi să refac drumul parcurs de Zalmoxis în literatura antică şi modernă.

Lucrarea este structurată în patru capitole, în primul am prezentat izvoarele literare antice de la Istoriile lui Herodot până la Lexiconul Suidas. În aceste surse ne sunt dezvăluite detalii despre nemurirea oferită geţilor de zeul Zalmoxis. Ne este relatată şi o a doua versiune a poveştii, unde, Zalmoxis este prezentat ca fiind om, fost sclav al lui Pitagora, care printr-un vicleşug îşi păcăleşte compatrioţii să-l divinizeze.

În capitolul al II-lea am expus miturile antice vehiculate despre Zalmoxis, majoritatea autorilor clasici care au abordat acest subiect îl prezintă pe acesta drept sclav, slujitor sau discipol al lui Pitagora, predicator al doctrinei despre nemurire printre „barbarii” geţi, sciţi sau chiar celţi. Ipostazele sub care ne apare personajul central al religiei geto-dacilor sunt fascinante, o să-l întâlnim sub înfățișarea de om, zeu, rege, vindecător, daimon, profet, șarlatan, cititor în stele etc...

În capitolul al III-lea am realizat o expunere a opiniilor şi interpretărilor autorilor moderni, aceasta are ca obiectiv stabilirea paternităţii ideilor şi observarea aportului pe care la adus fiecare erudit. Demersul este util pentru a urmării evoluţia noilor studii despre credinţele şi ritualurile tracilor nordici.

În ultimul capitol al lucrării am redat înverşunatele dezbateri dintre erudiţii secolelor al XIX-lea și al XX-lea. Polemica va începe cu teoriile savanților străini, apoi se va muta în România, unde în 1926, Vasile Pârvan va publica monumentala operă Getica. O protoistorie a Daciei. Discuțiile vor continua cu teza lui Ion Iosif Russu despre un Zamolxis/Zalmoxis – zeu al pământului, şi vor atinge apogeul în 1970, când, la Paris, Mircea Eliade publică monografia De la Zalmoxis la Genghis-Han, în care propune pentru Zalmoxis o teză legată de culte misterioase la care au acces doar inițiații. 

Pe parcursul acestui ultim capitol, pe lângă Zalmoxis/Zamolxis, vor fi aduse în discuție nume ca Gebeleizis și Deceneu, plus o sumedenie de teorii care la vremea lor au dominat discursul academic. 

Vor fi folosite prescurtările: 

a.Chr. (lat. ante Christum – „înainte de Hristos”) și p.Chr. (lat. post Christum – „după Hristos”).

Capitolul 1


IZVOARE ISTORICE

Odată cu răspândirea scrisului, în estul Mediteranei a apărut un nou tip de narațiune, este vorba de relatarea evenimentelor bazată pe investigație și mărturii, această investigație va purta numele de Istorie. 

Începând cu secolul VI a.Chr., oamenii învățați aveau drept moto: „Caut să cunosc, să relatez în scris ceea ce am cunoscut”[1], astfel, vechile povești aveau să fie concurate de realități curente care se bazau pe mărturii directe venite din gura martorilor oculari (navigatori, soldați, călători). Aceste relatări devin izvoarele de informații după care, noi cei de azi, încercăm să recreăm lumea văzută de ochii oamenilor din vechime. 

Sursa informației poartă denumirea de izvor istoric. Pentru antichitate, una din cele mai valoroase surse este Herodot, acesta nu este un simplu personaj istoric, el este creatorul ei, el este Pater historiae, cum l-a numit Cicero, este părintele fondator al unei discipline, al cărei aparat critic inexistent la vremea respectivă a fost inteligent substituit de prezentarea în paralel a multiplelor variante asupra aceleiași întâmplări. Urmaș al lui Herodot va fi Tucidide, supranumit „părintele istoriei științifice”, deoarece metoda lui se baza pe aplicarea unei riguroase selecții în culegerea și relatarea informațiilor[2].

Și acum să ne însușim mostre din cunoașterea cărturarilor greco-romani, datorită lor, frânturi din vremurile de demult nu au murit, au rămas vii pe papirus, pergament și hârtie. 

Cea mai veche ştire cu privire la credinţele religioase ale geților aparţine lui Herodot, acesta s-a născut în jurul anului 484 a.Chr. în cetatea doriană Halikarnassos (azi Bodrum, Turcia). A întreprins numeroase călătorii, peregrinările sale l-au purtat din Nordul Africii (Egipt) și Orientul Apropiat (Persia), până la Bosforul cimerian[3] (strâmtoarea Kerci – Crimeea). Informațiile culese din ținuturile pe care le-a vizitat s-au concretizat în opera Istorii, scrisă în IX cărţi. În cartea a IV-a, autorul prezintă expediţia împotriva sciţilor a regelui persan Darius (514-513 a.Chr.), prilej cu care ne sunt oferite primele informaţii despre geții din Dobrogea şi despre religia lor: 


„Înainte de a ajunge la Istru, [Darius] biruii mai întâi pe geţi, care se cred nemuritori.”[4]

„Iată cum se cred nemuritori geţii: ei cred că nu mor şi că cel care dispare din lumea noastră se duce la zeul Zalmoxis (după alte versiuni daimonul Salmoxis). Unii dintre ei îi mai spun şi Gebeleizis. Tot la al cincilea an ei trimit la Zalmoxis un sol, tras la sorţi, cu poruncă să-i facă cunoscute lucrurile de care, de fiecare dată, au nevoie. Iată cum îl trimit pe sol. Unii dintre ei primesc poruncă să ţină trei suliţe, iar alţii, apucând de mâini şi de picioare pe cel care urmează să fie trimis la Zalmoxis şi ridicându-l în sus, îl azvârle în suliţe. Dacă – străpuns de suliţe – acesta moare, geţii socot că zeul le este binevoitor. Iar dacă nu moare, aduc învinuiri solului, zicând că e un om ticălos şi, după învinuirile aduse, trimit un altul, căruia îi dau însărcinări încă fiind în viaţă. Aceiaşi traci, când tună şi fulgeră, trag cu săgeţile în sus, spre cer şi ameninţă divinitatea (care provoacă aceste fenomene), deoarece ei cred că nu există un alt zeu în afară de al lor.”[5] 

„Aşa cum am aflat eu de la elenii care locuiesc pe ţărmurile Helespontului şi ale Pontului Euxin, Zalmoxis despre care vorbesc – fiind doar un muritor – a fost rob în Samos, şi anume al lui Pitagora, care era fiul lui Mnesarchos. După aceea, ajungând liber, strânse bogăţii mari şi, după ce se îmbogăţii se întoarse în patria lui. Întrucât tracii erau foarte nevoiaşi şi săraci cu duhul, Zalmoxis acesta – cunoscător al felului de viaţă ionian şi al unor deprinderi mai cumpănite decât cele trace, întrucât avusese legături cu grecii şi cu Pitagora, un însemnat gânditor al acestora – a clădit o casă pentru adunările bărbaţilor, în care [se spune] îi primea şi îi punea să benchetuiască pe fruntaşii ţării, învăţându-i că nici el, nici oaspeţii săi şi nici unul dintre urmaşii acestora nu vor muri, ci vor merge într-un anume loc unde vor avea parte de toate bunătăţile. În vreme ce săvârşea cele amintite şi spunea lucruri de felul acesta, el a poruncit să i se clădească o locuinţă subpământeană. Când a fost gata, [Zalmoxis] a dispărut din mijlocul tracilor şi, coborând în locuinţa lui de sub pământ, a trăit acolo vreme de trei ani. Tracii doreau mult să-l aibă, jelindu-l ca pe un mort. În al patrulea an, el le-a apărut şi, astfel, Zalmoxis făcu vrednice de crezare învăţăturile lui. Iată ce se povesteşte despre înfăptuirile lui.”[6]

„În privinţa lui Zalmoxis şi a locuinţei sale subpământene nici eu nu resping cele spuse, dar nici nu le dau crezare prea mult; mi se pare, însă, că el a trăit cu mulţi ani înainte de Pitagora. Fie Zalmoxis om ori vreo divinitate de-a băştinaşilor, să ne mulţumim cu cele înfăţişate.”[7]




Acesta este cel mai important şi mai complet text care face referire la credinţele religioase ale geților, din el aflăm că aproape de Dunăre, Darius şi armata lui îi întâlnesc pe „nemuritorii” geţi, aceştia îl au ca zeu pe Zalmoxis, căruia îi dedică sacrificii umane. Într-o altă versiune a poveştii, oferită autorului de grecii care locuiau pe ţărmurile Helespontului (Dardanele) şi ale Pontului Euxin (Marea Neagră), Zalmoxis, fost sclav al lui Pitagora din Samos, a strâns bogăţii mari şi s-a întors la geţi pentru a-i păcăli cu ajutorul obiceiurilor învăţate de la stăpânul său. În timpul ospeţelor le predica că nu vor muri, ci vor merge într-un loc unde vor avea parte numai de bunătăţi. Apoi, pentru ai convinge pe naivii săi compatrioți, a stat pitit într-o încăpere subterană vreme de trei ani, iar în al patrulea a reapărut; geții, considerând că s-a întors din morți, au dat crezare spuselor lui. Herodot nu critică vehement veridicitatea poveştii, dar afirmă că Zalmoxis ar fi trăit cu mult înaintea lui Pitagora.

Al doilea autor de la care avem referiri despre credinţele religioase ale geţilor este Hellanicos. Se cunosc puţine detalii despre viaţa istoricului din Mitilene (insula Lesbos, Grecia), se știe că a fost contemporan cu Herodot. Din păcate, doar câteva fragmente s-au păstrat din toate scrierile sale. Pasajul despre Zalmoxis, din lucrarea pierdută Obiceiuri barbare, ne este transmis de mai multe lexicoane bizantine:


„[Zalmoxis] a fost un grec care a arătat geţilor din Tracia ritul iniţierii religioase. El le spunea că nici el şi nici cei din tovărăşia lui nu vor muri, ci vor avea parte de toate bunurile. În vreme ce spunea acestea şi-a construit o casă sub pământ, apoi – dispărând pe neaşteptate din ochii tracilor – a trăit într-însa. Iar geţii îi duceau dorul. În al patrulea an, a reapărut şi tracii credeau tot ce le spunea.

Povestesc unii că Zalmoxis a fost sclav al lui Pitagora, fiul lui Mnesarchos din Samos. Eliberat, a născocit aceste lucruri. Dar mi se pare că Zalmoxis a trăit cu mult înaintea lui Pitagora. Cred în nemurire şi terizii şi crobizii. Ei spun că cei morţi pleacă la Zalmoxis şi că se vor reîntoarce. Din totdeauna ei au crezut că aceste lucruri sunt adevărate. Aduc jertfe şi benchetuiesc ca şi când mortul se va reîntoarce.”[8]



După  spusele lui Hellanicos, „grecul” Zalmoxis este cel care a introdus iniţierile religioase la geţii din Tracia, urmează povestea înşelătoriei şi notiţa despre terizi şi crobizi, care, la fel ca geții, și ei cred că după ce mor se duc la Zalmoxis. Textul atribuit lui Hellanicos se aseamănă destul de mult cu relatările lui Herodot. 

Platon s-a născut într-o familie aristocrată, a trăit la Atena între anii 427-347 a.Chr., a întemeiat şcoala filosofică numită Academia, l-a avut ca maestru pe Socrate și ca elev pe Aristotel. În opera Carmide/Charmides, el ne oferă informaţii despre lumea greacă şi despre raporturile ei cu populaţiile negreceşti:


„Tot aşa stau lucrurile, Carmide, şi cu acest descântec. Eu [Socrate] l-am învăţat acolo la oaste, de la un medic trac, unul din ucenicii lui Zalmoxis, despre care se zice că îi face pe oameni nemuritori. Spunea tracul acesta că [medicii] greci aveau dreptate să cuvânteze aşa cum v-am arătat adineauri, dar Zalmoxis, adăuga el, regele nostru care este zeu, ne spune.”[9]

„[...] că, după cum nu trebuie să încercăm a îngriji ochii fără să ţinem seama de cap, nici capul nu poate fi îngrijit neţinându-se seama de corp, tot astfel trebuie să-i dăm îngrijire trupului dimpreună cu sufletul şi iată pentru ce medicii greci nu se pricep la cele mai multe boli: [anume] pentru că ei nu cunosc întregul pe care-l au de îngrijit. Dacă acest întreg este bolnav, partea nu poate fi sănătoasă. Căci, zicea el, toate lucrurile bune şi rele – pentru corp şi pentru om în întregul său – vin de la suflet şi de acolo curg [ca dintr-un izvor] ca de la cap la ochi.”[10]

„Trebuie deci – mai ales şi în primul rând – să tămăduim izvorul răului, ca să se poată bucura de sănătate capul şi tot restul trupului. Prietene, zicea el, sufletul se vindecă cu descântece. Aceste descântece sunt vorbe frumoase, care fac să se nască în suflete înţelepciunea. Odată ivită aceasta şi dacă stăruie, este uşor să se bucure de sănătate şi capul şi trupul.”[11]

„Când mă învăţa leacul şi descântecele, spunea: Să nu te înduplece nimeni să-i tămăduieşti capul cu acest leac dacă nu-ţi încredinţează mai întâi sufletul, ca să i-l tămăduieşti cu ajutorul descântecului. Iar acum – zicea el – aceasta e cea mai mare greşeală a oamenilor ca unii medici să caute în chip deosebit o vindecare sau cealaltă [a sufletului şi a trupului]. Şi mă povăţuia foarte stăruitor să nu mă las înduplecat de nimeni – oricât de bogat, dintr-un neam ales sau oricât de frumos ar fi – să fac astfel.”[12]

„Deci eu, pentru că i-am jurat și sunt nevoit să-i dau ascultare, îi voi da într-adevăr ascultare. Și dacă vrei – potrivit povețelor străinului – să-mi încredințezi mai întâi sufletul tău, pentru a-l vrăjii cu descântecele tracului, îți voi da și leacul pentru cap. Dacă nu, nu-ți pot ajuta cu nimic, scumpe Carmide.”[13]



În acest text cu interpretări numeroase, Platon prezintă un dialog în care Socrate este întrebat de un tânăr dacă ştie un leac pentru durerile de cap, acesta afirmă că are cunoştinţă despre un leac care are efect doar dacă este administrat împreună cu un descântec. Socrate spune că a învăţat descântecul de la un medic trac, unul dintre discipolii lui Zalmoxis, care este rege şi zeu, şi care afirmă că mai întâi trebuie vindecat sufletul, pentru a se putea bucura de sănătate trupul. Știind că nu trebuie să separe vindecarea trupului de cea a sufletului, Socrate îşi propune să aline suferinţa tânărului folosind un descântec ca să tămăduiască „izvorul răului” şi o licoare pentru durerile de cap.

Pasajul va deveni destul de faimos, va fi invocat de fiecare dată când vor fi aduse în discuție calitățile de vindecător ale lui Zalmoxis, despre care se va afirma că prin incantaţii specifice vracilor și șamanilor[14] asigură geţilor nemurirea. De asemenea, a fost invocat faptul că geţii aveau o medicină celebră în toată lumea antică.

Zoe Petre este de părere că medicul trac de la care Socrate învaţă descântecul este un personaj imaginar, creat de Platon[15].

Mnaseas, geograf originar din Patara (azi Antalia, Turcia), a fost discipolul lui Eratostene, a trăit între cca. 276-195 a.Chr. Din opera lui s-au păstrat doar câteva fragmente, dintr-un astfel de fragment (care a fost conservat în lexiconul lui Photios, un vechi patriarh al Constantinopolului) aflăm că:

Fr. 23. „geţii cinstesc pe Cronos, numindu-l Zalmoxis”.

Mnaseas îl identifică pe Zalmoxis cu Cronos, titanul, fiu al Cerului (Uranus) și al Pământului (Gaia), tată al zeilor Olimpului, reprezentat în arta greacă stând pe tron cu o seceră în mână. 

Deseori se face confuzie între Cronos şi Chronos (timpul); după altă interpretare, nu există nici o confuzie, deoarece Cronos – titanul, detronat de fiul său, Zeus, devine Chronos – personificare a timpului. Secera lui, armă brutală, este preschimbată în pendulul cu care măsoară clipele zeilor, muritorilor și timpul ce i-a mai rămas până când își va relua tronul. Romanii îl venerau sub numele de Saturn, celebrau în cinstea lui Saturnalia, una din cele mai mari sărbători și, nu în ultimul rând, o planetă poartă numele acestui titan[16] misterios.

Diodor din Sicilia s-a născut în secolul I a.Chr., a călătorit pentru a aduna informaţii vreme de trei decenii, marea sa operă, intitulată Biblioteca istorică, este formată din patruzeci de cărţi, care cuprind istoria lumii de la începuturi până la războiul lui Cezar din Galia[17]. Diodor ne spune:


„Într-adevăr, se povesteşte că la ariani, Zathrausthes (Zarathustra, Zoroastru) a făcut să se creadă că o bună zeitate i-a dat legile întocmite de el. La aşa-numiţii geţi, care îşi închipuie că sunt nemuritori, Zalmoxis pretindea că şi el a intrat în legătură cu zeiţa Hestia, zeitatea lor. Tot astfel la iudei, Moise spunea că legiuirea o datorează zeului lor, căreia i se spune Iahve (Iahwe, Iehova).”[18]



Diodor împărtăşeşte ideea că mulţi dintre zei au fost la origine oameni, aceștia au fost divinizați datorită faptelor ieşite din comun pe care le-au săvârșit. Autorul prezintă o listă de legislatori în care se regăseşte şi Zalmoxis, care afirma că a primit legile

